แหวนของนีเบอลุง

[200px|thumb|[ริชชาร์ท วากเนอร์ ผู้ประพันธ์]]
***แหวนของนีเบอลุง*** หรือชื่อเยอรมันคือ ***แดร์ริงเด็สนีเบอลุงเงิน*** () เป็นปกรณัมชุดของริชชาร์ท วากเนอร์ คีตกวีชาวเยอรมันซึ่งใช้เวลาประพันธ์ยาวนาถึง 26 ปี ตั้งแต่ปี 1848 จนถึง 1874 โดยมีเค้าโครงเรื่องมาจากเทวตำนานนอร์สและมหากาพย์ *[[นีเบอลุงเงินลีท]]* 

วากเนอร์แต่งอุปรากรเรื่องนี้ขึ้นมาด้วยความมั่นหมายให้เป็น "สมบูรณศิลปกรรม" () หมายถึงเป็นศิลปกรรมที่มีความสมบูรณ์แบบเบ็ดเสร็จทุกด้าน ความมุ่งหมายของเขาประสบผลสำเร็จอย่างงดงาม *แหวนของนีเบอลุง* ไม่เพียงเป็นอุปรากรที่ยิ่งใหญ่ที่สุดของเยอรมัน แต่ยังเป็นอุปรากรที่ยิ่งใหญ่ที่สุดของโลกจนได้รับยกย่องเป็น "มหาอุปรากร" () 

อุปรากรเรื่องนี้ต้องใช้เวลาแสดงกว่าสิบห้าชั่วโมง ประกอบด้วยสี่ภาค ผู้แต่งระบุว่าเป็นบุพภาคและไตรภาค อันได้แก่:
 
* *[[ดัสไรน์ก็อลท์|Das Rheingold]]* (*ขุมทองลำน้ำไรน์*)
* *[[ดีวัลคือเรอ|Die Walküre]]* (*ธิดา[[วัลคือเรอ]]*)
* *[[ซีคฟรีท (อุปรากร)|Siegfried]]* (*ซีคฟรีท*)
* *[[เกิทเทอร์เด็มเมอรุง|Götterdämmerung]]* (*เทวาอัสดง*)

*แหวนของนีเบอลุง* มีเรื่องราวเกี่ยวกับคนแคระเผ่านีเบอลุงกับแหวนวิเศษ, การเนรเทศวัลคือเรอนามว่าบรึนฮิลเดอ,โศกนาฏกรรมของซีคฟรีทกับบรึนฮิลเดอ และการล่มสลายของโลกเก่า

## ตัวละคร

## เนื้อเรื่อง
### บุพภาค: ''ขุมทองลำน้ำไรน์''

ดัสไรน์ก็อลท์ เปิดม่าน ณ ใต้แม่น้ำไรน์ เมื่อคนแคระชื่อว่าอัลเบอริช ถูกนางอัปสรผู้เฝ้าทองคำแห่งแม่น้ำไรน์หยอกล้อและดูถูก จึงสาปแช่งความรักเพื่อชิงทองคำศักดิ์สิทธิ์ไปหลอมเป็นแหวนครองพิภพ ตัดมาที่สรวงสวรรค์ จอมเทพโวทัน กำลังเผชิญวิกฤตจากการติดค้างค่าจ้างต่อยักษ์สองพี่น้องชื่อว่าฟาโซลท์และฟาฟเนอร์ ผู้รับเหมาสร้างปราสาทวัลฮัลลา ซึ่งกำหนดราคาตอบแทนเป็นสุริยเทพีไฟรอา การสูญเสียนางทำให้ทวยเทพเริ่มแก่ชราเพราะขาดแอปเปิลทองคำอมตะ อัคคีเทพโลเกอจึงเสนอให้ออกชิงทองคำของอัลเบอริชมาเป็นค่าไถ่แทน

โวทันและโลเกอลงสู่นครใต้ดินและใช้เล่ห์กลหลอกล่อจนจับตัวอัลเบอริชได้สำเร็จ พร้อมชิงขุมทรัพย์ หมวกจำแลงกาย และแหวนวิเศษมาครอบครอง ทำให้อัลเบอริชโกรธแค้นและประกาศ "สาปแช่งแหวน" ให้ผู้ครอบครองต้องพบจุดจบด้วยความตาย แม้โวทันจะอาลัยในอำนาจแหวน แต่เมื่อเทพีแอร์ดาปรากฏกายเตือนถึงวันสิ้นสวรรค์ เขาจึงจำใจสละแหวนให้พวกยักษ์ คำสาปแผลงฤทธิ์ทันทีเมื่อฟาฟเนอร์สังหารพี่ชายเพื่อชิงแหวนและหนีไปจำแลงกายเป็นมังกรเฝ้าสมบัติ ภาคนี้จบลงด้วยทวยเทพก้าวย่างข้ามสะพานสายรุ้งเข้าสู่วัลฮัลลาอย่างสง่างาม ท่ามกลางเสียงคร่ำครวญของธิดาอัปสรที่สูญเสียทองคำและรอยยิ้มเย้ยหยันของโลเกอถึงจุดจบของสวรรค์ที่กำลังจะมาถึง

### ภาคหนึ่ง: ''ธิดาวัลคือเรอ''

ท่ามกลางพายุฝนโหมแรง ชายหนุ่มชื่อว่าซีคมุนด์หลบหนีการตามล่าจนมาถึงกระท่อมหลังหนึ่ง เขาพบกับนางซีคลินเดอ เป็นภรรยาของฮุนดิงเจ้าของกระท่อม ทั้งคู่สัมผัสได้ถึงแรงดึงดูดลึกซึ้ง ก่อนตระหนักได้ว่าพวกตนคือสองพี่น้องฝาแฝดสายเลือดเว็ลซุงที่พลัดพราก และพากันหลบหนีไปพร้อมกับ "ดาบโนทุง" ที่ซีคมุนด์ดึงออกมาจากต้นไม้ยักษ์กลางกระท่อม แต่โชคชะตากลับถูกแทรกแซงเมื่อเทพีฟริกกาบีบบังคับให้จอมเทพโวทันต้องสังเวยชีวิตบุตรชายเพื่อผดุงกฎเกณฑ์แห่งสวรรค์ แม้บรึนฮิลเดอ ธิดาวัลคือเรอจะพยายามขัดโองการจอมเทพเพื่อปกป้องความรักของมนุษย์ แต่ท้ายที่สุดโวทันก็ต้องจำใจทำลายดาบวิเศษและปล่อยให้ซีคมุนด์ถูกฮุนดิงฆ่าตายในการประลอง

บรึนฮิลเดอตัดสินใจพาซีคลินเดอผู้กำลังตั้งครรภ์หลบหนีไปพร้อมเศษดาบที่แตกละเอียด พร้อมมอบคำพยากรณ์ถึงวีรบุรุษ "ซีกฟรีด" ที่จะถือกำเนิดขึ้นมาไถ่ถอนมวลมนุษย์ ภาคนี้จบลงด้วยฉากการลงทัณฑ์อันแสนโศกเศร้า เมื่อโวทันต้องเนรเทศบรึนฮิลเดอออกจากสภาเทพและสาปให้นางเข้าสู่ห้วงนิทราบนยอดเขาที่ล้อมรอบด้วยปราการเพลิงอมตะ เพื่อรอคอยเพียงวีรบุรุษผู้ไร้ความกลัวที่จะข้ามผ่านเปลวไฟมาปลุกนางให้ตื่นขึ้นอีกครั้ง

### ภาคสอง : ''ซีคฟรีท''

ซีคฟรีท วีรบุรุษหนุ่มแห่งเผ่าเวิลซุงผู้ไม่รู้จักความกลัว เติบโตภายใต้การดูแลของมีเมอ คนแคระผู้หวังใช้เขาเป็นเครื่องมือชิงแหวนจากมังกร เมื่อมีเมอไร้ปัญญาประสานดาบโนทุงที่หักสะบั้น ซีคฟรีทจึงหลอมเศษเหล็กศักดิ์สิทธิ์ขึ้นใหม่ด้วยพละกำลังและเจตจำนงของตนเองจนสำเร็จ เขาเดินทางสู่ถ้ำมังกรและปลิดชีพฟาฟเนอร์ลง การได้ลิ้มรสเลือดมังกรทำให้เขารู้ภาษาวิหกและอ่านใจผู้อื่นได้ มีเมอคิดวางยาพิษเขา เขาจึงสังหารคนแคระเจ้าเล่ห์และครอบครองแหวนกับหมวกวิเศษ จากนั้น ซีคฟรีทมุ่งหน้าสู่ยอดเขาที่ล้อมด้วยกำแพงเพลิงตามคำแนะนำของนกป่า ระหว่างทางเขาเผชิญหน้ากับนักพเนจร และใช้ดาบโนทุงฟาดหอกศักดิ์สิทธิ์ของจอมเทพจนหักสะบั้น เป็นสัญญาณสิ้นสุดอำนาจเก่าของทวยเทพเหนือมวลมนุษย์ เขาฝ่ากำแพงเพลิงไปพบร่างที่หลับใหลของบรึนฮิลเดอ ซีคฟรีทปลุกนางด้วยจุมพิตและได้เรียนรู้ "ความกลัว" เป็นครั้งแรกผ่านอานุภาพแห่งความรัก ทั้งสองตกลงครองคู่พร้อมเผชิญหน้ากับโชคชะตาที่กำลังจะล่มสลายในวันอวสานแห่งทวยเทพ

### ภาคสาม: ''เทวาอัสดง''

ซีคฟรีทและบรึนฮิลเดอครองรักกันท่ามกลางความเงียบสงบ อดีตวัลคือเรอได้ถ่ายทอดสรรพวิชาและปัญญาศักดิ์สิทธิ์ให้แก่วีรบุรุษหนุ่ม แต่ด้วยจิตวิญญาณของนักรบที่มิอาจหยุดนิ่ง ซีคฟรีทจึงปรารถนาจะออกไปพิสูจน์ความกล้าหาญและสร้างวีรกรรมใหม่ในโลกกว้าง โศกนาฏกรรมอุบัติขึ้นเมื่อซีคฟรีทเดินทางมาถึงนครกีบิชชุง เสนาบดีผู้โหยหาอำนาจนามว่าฮาเกิน บุตรแห่งอัลเบอริช ได้วางอุบายปรุงยาเสน่ห์ให้ซีคฟรีทดื่มจนลืมเลือนบรึนฮิลเดอไปสิ้น ซีคฟรีทที่ถูกมนต์สะกด ยอมแต่งงานเป็นน้องเขยของกษัตริย์ และร่วมมือกับกษัตริย์กุนเธอร์เพื่อชิงตัวบรึนฮิลเดอร์มาเป็นชายากษัตริย์ บรึนฮิลเดอผู้แตกสลายด้วยความแค้นจึงร่วมมือกับฮาเกินวางแผนสังหารซีคฟรีทจนเสียชีวิต

เมื่อความจริงกระจ่างว่าทุกอย่างคือเล่ห์กลของคนแคระ บรึนฮิลเดอจึงตัดสินใจยุติวงจรแห่งคำสาปและกิเลสทั้งปวง นางสั่งให้ก่อกองฟืนขนาดมหึมาเพื่อเผาศพคนรัก ก่อนจะควบม้ากระโจนเข้าสู่กองกูณฑ์เพื่อติดตามเขาไปสู่นิรันดร์และชำระล้างแหวนด้วยเปลวเพลิงแห่งการเสียสละ อานุภาพแห่งไฟลุกลามไปถึงวัลฮัลลา แผดเผาเหล่าเทพและวิหารศักดิ์สิทธิ์จนวอดวาย ขณะที่แม่น้ำไรน์เอ่อท้นขึ้นมาเพื่อรับแหวนคืนสู่ธรรมชาติ ปิดฉากยุคสมัยของทวยเทพที่ล่มสลายลงท่ามกลางเถ้าถ่าน เพื่อเปิดทางให้โลกของมนุษย์ที่ขับเคลื่อนด้วยความรักได้อุบัติขึ้นใหม่จากซากปรักหักพังของอำนาจเก่า

## อิทธิพล
*แหวนของนีเบอลุง* เป็นแรงบันดาลใจและมีอิทธิพลอย่างมหาศาลต่อเจ. อาร์. อาร์. โทลคีน ในการแต่งปกรณัมชุดมิดเดิลเอิร์ธ

ดนตรีจากช่วงโหมโรง และฉากที่ 1 ("Hojotoho! Heiaha") องก์ที่ 3 ของภาค*Die Walküre* มีท่วงทำนองที่ได้รับความนิยม มีชื่อเรียกว่า "วัลคือเรินรีท" () หรือ "รีทแดร์วัลคือเริน" () ออกบรรเลงครั้งแรกเมื่อ ค.ศ. 1870 ที่มิวนิก เป็นตอนที่บรรดาวัลคือเรอพี่สาวของบรึนฮิลเดอจำนวนสี่นางบินรวมกลุ่มกัน ดนตรีท่อนนี้เป็นที่นิยมนำมาบรรเลงซ้ำในวัฒนธรรมสมัยนิยม เช่น นำไปบรรเลงประกอบภาพยนตร์ *[[เดอะ เบิร์ธ ออฟ อะ เนชั่น]]* ในค.ศ. 1915 และฉากเฮลิคอปเตอร์ของกองทัพสหรัฐโจมตีหมู่บ้านเวียดกงในภาพยนตร์ *[[อะโพคาลิปส์นาว]]* ใน ค.ศ. 1979

## อ้างอิง

## ข้อมูล
* 
* 
* 
* 
* 
* 
* 
* 

## อ่านเพิ่ม
* Besack, Michael, *The Esoteric Wagner – an introduction to Der Ring des Nibelungen*, Berkeley: Regent Press, 2004 .
* Di Gaetani, John Louis, *Penetrating Wagner's Ring: An Anthology*. New York: Da Capo Press, 1978. .
* Gregor-Dellin, Martin, (1983) *Richard Wagner: His Life, His Work, His Century.* Harcourt, .
* Holman, J. K. *Wagner's Ring: A Listener's Companion and Concordance*. Portland, Oregon: Amadeus Press, 2001.
* Lee, M. Owen, (1994) *Wagner's Ring: Turning the Sky Round.* Amadeus Press, .
* Magee, Bryan, (1988) *Aspects of Wagner.* Oxford University Press, .
* May, Thomas, (2004) *Decoding Wagner.* Amadeus Press, .
* Millington, Barry (editor) (2001) *The Wagner Compendium.* Thames & Hudson, .
* Sabor, Rudolph, (1997) *Richard Wagner: Der Ring des Nibelungen: a companion volume*. Phaidon Press, .
* Scruton, Sir Roger, (2016) *[https://books.google.com/books/about/The_Ring_of_Truth.html?id=u7igCwAAQBAJ&source=kp_book_description The Ring of Truth: The Wisdom of Wagner's Ring of the Nibelung]*. Penguin UK, .
* Spotts, Frederick, (1999) *[https://books.google.com/books?id=mWqXGqaCOEQC&printsec=frontcover&source=gbs_navlinks_s#v=onepage&q=&f=false Bayreuth: A History of the Wagner Festival]*. Yale University Press .

## แหล่งข้อมูลอื่น

* 
* 
* 
*
*''Ring'' synopsis
* 
* 

หมวดหมู่:อุปรากรโดยริชชาร์ท วากเนอร์
หมวดหมู่:อุปรากรภาษาเยอรมัน